title: 2008/695/ES: Rozhodnutie Komisie z  29. augusta 2008 , ktorým sa vyhlasuje začatie činnosti Regionálnej poradnej rady pre Stredozemné more v rámci spoločnej politiky v oblasti rybolovu

text:
               30.8.2008

               SK

               Úradný vestník Európskej únie

               L 232/12

      ROZHODNUTIE KOMISIE

   z 29. augusta 2008,
   ktorým sa vyhlasuje začatie činnosti Regionálnej poradnej rady pre Stredozemné more v rámci spoločnej politiky v oblasti rybolovu
   (2008/695/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Rady 2004/585/ES z 19. júla 2004, ktorým sa zriaďujú regionálne poradné rady v rámci spoločnej politiky v oblasti rybolovu (1), a najmä na jeho článok 3 ods. 3,
   so zreteľom na odporúčanie, ktoré 16. mája 2008 Taliansko predložilo v mene Španielska, Francúzska, Grécka, Malty, Slovinska a Cypru,
   keďže:

               (1)

               Nariadením Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (2) a rozhodnutím 2004/585/ES sa ustanovuje rámec zriadenia a činnosti regionálnych poradných rád.

               (2)

               Článkom 2 rozhodnutia 2004/585/ES sa zriaďuje Regionálna poradná rada pre Stredozemné more.

               (3)

               V súlade s článkom 3 ods. 1 rozhodnutia 2004/585/ES zástupcovia odvetvia rybného hospodárstva a iné záujmové skupiny predložili Grécku, Španielsku Francúzsku, Cypru, Malte a Slovinsku žiadosť týkajúcu sa činnosti tejto regionálnej poradnej rady.

               (4)

               V zmysle článku 3 ods. 2 rozhodnutia 2004/585/ES dotknuté členské štáty rozhodli o tom, či žiadosť týkajúca sa Regionálnej poradnej rady pre Stredozemné more je v súlade s ustanoveniami uvedenými v uvedenom rozhodnutí. Dotknuté členské štáty predložili 16. mája 2008 Komisii odporúčanie týkajúce sa uvedenej regionálnej poradnej rady.

               (5)

               Komisia na základe rozhodnutia 2004/585/ES a cieľov a zásad spoločnej politiky v oblasti rybolovu posúdila žiadosť zainteresovaných strán aj odporúčanie a dospela k záveru, že Regionálna poradná rada pre Stredozemné more je pripravená začať svoju činnosť,

         ROZHODLA TAKTO:
   Jediný článok
   Regionálna poradná rada pre Stredozemné more zriadená článkom 2 ods. 1 písm. b) rozhodnutia 2004/585/ES začne svoju činnosť 15. septembra 2008.

      V Bruseli 29. augusta 2008

            Za Komisiu

         Joe BORG

            člen Komisie

      (1)  Ú. v. EÚ L 256, 3.8.2004, s. 17. Rozhodnutie zmenené a doplnené rozhodnutím 2007/409/ES (Ú. v. EÚ L 155, 15.6.2007, s. 68).

      (2)  Ú. v. ES L 358, 31.12.2002, s. 59. Nariadenie zmenené a doplnené nariadením (ES) č. 865/2007 (Ú. v. EÚ L 192, 24.7.2007, s. 1).


title: 2006/398/ES: Rozhodnutie Rady z  20. marca 2006  o uzavretí Dohody vo forme výmeny listov medzi Európskym spoločenstvom a Čínskou ľudovou republikou podľa článku XXIV:6 a článku XXVIII Všeobecnej dohody o clách a obchode (GATT) z roku 1994, ktorá sa týka zmeny úľav v harmonogramoch Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky počas ich pristúpenia k Európskej únii

text:
               8.6.2006

               SK

               Úradný vestník Európskej únie

               L 154/22

         ROZHODNUTIE RADY
   z 20. marca 2006
   o uzavretí Dohody vo forme výmeny listov medzi Európskym spoločenstvom a Čínskou ľudovou republikou podľa článku XXIV:6 a článku XXVIII Všeobecnej dohody o clách a obchode (GATT) z roku 1994, ktorá sa týka zmeny úľav v harmonogramoch Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky počas ich pristúpenia k Európskej únii
   (2006/398/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 133 v spojení s prvou vetou prvého pododseku článku 300 ods. 2,
   so zreteľom na návrh Komisie,
   keďže:

               (1)

               Rada 22. marca 2004 poverila Komisiu začať rokovania s určitými ďalšími členmi WTO podľa článku XXIV:6 Všeobecnej dohody o clách a obchode (GATT) z roku 1994 v rámci pristúpenia Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii.

               (2)

               Rokovania viedla Komisia po konzultácii s výborom zriadeným na základe článku 133 zmluvy a v rámci rokovacích smerníc vydaných Radou.

               (3)

               Komisia ukončila rokovania o uzavretí dohody vo forme výmeny listov medzi Európskym spoločenstvom a Čínskou ľudovou republikou. Táto dohoda by sa preto mala schváliť.

               (4)

               Opatrenia potrebné na vykonávanie tejto dohody by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (1),

         ROZHODLA TAKTO:
   Článok 1
   Týmto sa schvaľuje v mene Spoločenstva Dohoda vo forme výmeny listov medzi Európskym spoločenstvom a Čínskou ľudovou republikou podľa článku XXIV:6 a článku XXVIII Všeobecnej dohody o clách a obchode (GATT) z roku 1994, ktorá sa týka zmeny úľav v harmonogramoch Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky počas ich pristúpenia k Európskej únii.
   Text dohody vo forme výmeny listov je pripojený k tomuto rozhodnutiu.
   Článok 2
   Komisia prijme podrobné pravidlá na vykonávanie tejto dohody vo forme výmeny listov v súlade s postupom ustanoveným v článku 3 ods. 2 tohto rozhodnutia
   Článok 3
   1.   Komisii pomáha Riadiaci výbor pre obilniny zriadený článkom 25 nariadenia Rady (ES) č. 1784/2003 z 29. septembra 2003 o spoločnej organizácii trhu s obilninami (2) alebo príslušný výbor zriadený zodpovedajúcim článkom nariadenia o organizácii spoločného trhu pre príslušné výrobky.
   2.   Ak sa odkazuje na tento odsek, uplatňujú sa články 4 a 7 rozhodnutia 1999/468/ES.
   Lehota ustanovená v článku 4 ods. 3 rozhodnutia 1999/468/ES je jeden mesiac.
   3.   Výbor prijme svoj rokovací poriadok.
   Článok 4
   Týmto sa predseda Rady poveruje určiť osobu(-y) splnomocnenú(-é) podpísať dohodu vo forme výmeny listov s cieľom zaviazať Spoločenstvo (3).

      V Bruseli 20. marca 2006

            Za Radu

            predsedníčka

         U. PLASSNIK

      (1)  Ú. v. ES L 184, 17.7.1999, s. 23.

      (2)  Ú. v. EÚ L 270, 21.10.2003, s. 78. Nariadenie zmenené a doplnené nariadením Komisie (ES) č. 1154/2005 (Ú. v. EÚ L 187, 19.7.2005, s. 11).

      (3)  Deň nadobudnutia platnosti dohody sa uverejní v Úradnom vestníku Európskej únie.
    ---documentbreak---

               8.6.2006

               SK

               Úradný vestník Európskej únie

               L 154/24

         PREKLAD
   DOHODA VO FORME VÝMENY LISTOV
   medzi Európskym spoločenstvom a Čínskou ľudovou republikou podľa článku XXIV:6 a článku XXVIII Všeobecnej dohody o clách a obchode (GATT) z roku 1994, ktorá sa týka zmeny úľav v harmonogramoch Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky počas ich pristúpenia k Európskej únii
   Bruseli 3. apríl 2006
   Vážený pán,
   po začatí rokovaní medzi Európskymi spoločenstvami (ES) a Čínskou ľudovou republikou podľa článku XXIV:6 a článku XXVIII GATT z roku 1994, ktorý sa týka zmeny úľav v harmonogramoch záväzkov Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky počas ich pristúpenia k EÚ, s cieľom ukončiť rokovania, ktoré boli začaté po oznámení ES z 19. januára 2004 WTO podľa článku XXIV:6 GATT z roku 1994, ES a Čínska ľudová republika sa dohodli takto:
   ES súhlasí, že do svojho harmonogramu záväzkov pre colné územie ES-25 zahrnie úľavy, ktoré boli zahrnuté v jeho predchádzajúcom harmonograme.
   ES súhlasí, že do svojho harmonogramu záväzkov pre ES-25 zahrnie úľavy uvedené v prílohe k tejto dohode.
   Táto dohoda nadobúda platnosť dňom, keď ES dostane od Čínskej ľudovej republiky, po posúdení zmluvnými stranami v súlade s ich vlastnými postupmi, príslušne koncipovaný list, v ktorom vyjadrí svoj súhlas. ES sa bude čo najviac usilovať zabezpečiť, aby primerané vykonávacie opatrenia nadobudli účinnosť najneskôr 1. januára 2006 a za žiadnych okolností nie neskôr ako 1. júla 2006.
   Prijmite, prosím, vážený pán, prejav mojej najhlbšej úcty.

         V mene Európskych spoločenstiev

      PRÍLOHA
      0304 20 85 (mrazené filé z tresky aljašskej): zníženie súčasnej záväznej colnej sadzby ES z 15 % na 13,7 %.
      Zvýšenie colnej kvóty ES pre cesnak, čerstvý alebo chladený, číslo colnej položky 0703 20 00, pridelenej Číne, o 20 500 ton, sadzba v rámci kvóty 9,6 %, sadzba mimo kvóty 9,6 + 120,0 EUR/100 kg/net.
      Zvýšenie o 5 200 ton (sušená netto hmotnosť) colnej kvóty ES pre huby rodu Agaricus, pripravené alebo konzervované inak ako v octe (číslo colnej položky 2003 10 30, sadzba mimo kvóty 18,4 + 222,0 EUR/100 kg/net eda), a pre huby rodu Agaricus, dočasne konzervované alebo konzervované inak ako v octe (číslo colnej položky 2003 10 20, sadzba mimo kvóty 18,4 + 191,0 EUR/100 kg/net eda), sadzba v rámci kvóty 23 %; zaradenie colnej položky 0711 90 40 (sadzba mimo kvóty 9,6 + 191 EUR/100 kg/net eda) do kvóty.
      6402 19 00 (športová obuv): zníženie súčasnej záväznej colnej sadzby ES zo 17,0 % na 16,9 %.
      6402 91 00 (obuv zakrývajúca členok): zníženie súčasnej záväznej colnej sadzby ES zo 17,0 % na 16,9 %.
      6404 11 00 (športová obuv): zníženie súčasnej záväznej colnej sadzby ES zo 17 % na 16,9 %.
      6404 19 10 (šľapky a ostatná domáca obuv): zníženie súčasnej záväznej colnej sadzby ES zo 17,0 % na 16,9 %.
      6402 99 (kategória: ostatná obuv): zníženie súčasnej záväznej colnej sadzby ES zo 17,0 % na 16,8 %.
      8482 91 90 (guľky, ihly a valčeky): zníženie súčasnej záväznej colnej sadzby ES z 8,0 % na 7,7 %.
      8521 90 00 (videofonické prístroje na záznam, ostatné): zníženie súčasnej záväznej colnej sadzby ES zo 14 % na 13,9 %.
      8712 00 30 (cestovné bicykle): zníženie súčasnej záväznej colnej sadzby ES z 15 % na 14,0 %.
      Otvorenie colnej kvóty 7 ton (erga omnes) pre nelúpanú ryžu (číslo colnej položky 1006 10), sadzba v rámci kvóty 15 %, sadzba mimo kvóty 211 EUR/tona.
      Otvorenie colnej kvóty 1 634 ton (erga omnes) pre lúpanú ryžu (číslo colnej položky 1006 20), sadzba v rámci kvóty 15 %, sadzba mimo kvóty 65 EUR/tona.
      Zvýšenie colnej kvóty ES pre bielenú a polobielenú ryžu (číslo colnej položky 1006 30) o 25 516 ton (erga omnes), sadzba v rámci kvóty 0 %, sadzba mimo kvóty 175 EUR/tona.
      Zvýšenie colnej kvóty ES pre zlomkovú ryžu (číslo colnej položky 1006 40) o 31 788 ton (erga omnes), sadzba v rámci kvóty 0 %, sadzba mimo kvóty 128 EUR/tona.
      Otvorenie colnej kvóty 2 838 ton (erga omnes) pre konzervované ananásy, citrusové ovocie, hrušky, marhule, čerešne, broskyne a jahody, sadzba v rámci kvóty 20 %. Čísla colných položiek a sadzby mimo kvóty :

                  2008 20 11: 25,6 + 2,5 EUR/100 kg/net

                  2008 20 19: 25,6

                  2008 20 31: 25,6 + 2,5 EUR/100 kg/net

                  2008 20 39: 25,6

                  2008 20 71: 20,8

                  2008 30 11: 25,6

                  2008 30 19: 25,6 + 4,2 EUR/100 kg/net

                  2008 30 31: 24

                  2008 30 39: 25,6

                  2008 30 79: 20,8

                  2008 40 11: 25,6

                  2008 40 19: 25,6 + 4,2 EUR/100 kg/net

                  2008 40 21: 24

                  2008 40 29: 25,6

                  2008 40 31: 25,6 + 4,2 EUR/100 kg/net

                  2008 40 39: 25,6

                  2008 50 11: 25,6

                  2008 50 19: 25,6 + 4,2 EUR/100 kg/net

                  2008 50 31: 24

                  2008 50 39: 25,6

                  2008 50 51: 25,6 + 4,2 EUR/100 kg/net

                  2008 50 59: 25,6

                  2008 50 71: 20,8

                  2008 60 11: 25,6

                  2008 60 19: 25,6 + 4,2 EUR/100 kg/net

                  2008 60 31: 24

                  2008 60 39: 25,6

                  2008 60 60: 20,8

                  2008 70 11: 25,6

                  2008 79 19: 25,6 + 4,2 EUR/100 kg/net

                  2008 70 31: 24

                  2008 70 39: 25,6

                  2008 70 51: 25,6 + 4,2 EUR/100 kg/net

                  2008 70 59: 25,6

                  2008 80 11: 25,6

                  2008 80 19: 25,6 + 4,2 EUR/100 kg/net

                  2008 80 31: 24

                  2008 80 39: 25,6

                  2008 80 70: 20,8

            V súvislosti so všetkými uvedenými colnými položkami sa uplatňuje presný opis colných položiek ES-15.

   Peking 13. apríl 2006
   Vážený pán,
   odpovedám na Váš list, ktorý znie:

      „Po začatí rokovaní medzi Európskymi spoločenstvami (ES) a Čínskou ľudovou republikou podľa článku XXIV:6 a článku XXVIII GATT z roku 1994, ktorý sa týka zmeny úľav v harmonogramoch záväzkov Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky počas ich pristúpenia k EÚ, s cieľom ukončiť rokovania, ktoré boli začaté po oznámení ES z 19. januára 2004 WTO podľa článku XXIV:6 GATT z roku 1994, ES a Čínska ľudová republika sa dohodli takto:
      ES súhlasí, že do svojho harmonogramu záväzkov pre colné územie ES-25 zahrnie úľavy, ktoré boli zahrnuté v jeho predchádzajúcom harmonograme.
      ES súhlasí, že do svojho harmonogramu záväzkov pre ES-25 zahrnie úľavy uvedené v prílohe k tejto dohode.
      Táto dohoda nadobúda platnosť dňom, keď ES dostane od Čínskej ľudovej republiky, po posúdení zmluvnými stranami v súlade s ich vlastnými postupmi, príslušne koncipovaný list, v ktorom vyjadrí svoj súhlas. ES sa bude čo najviac usilovať zabezpečiť, aby primerané vykonávacie opatrenia nadobudli účinnosť najneskôr 1. januára 2006 a za žiadnych okolností nie neskôr ako 1. júla 2006.“

   Mám česť týmto vyjadriť súhlas mojej vlády.
   Prijmite, prosím, vážený pán, prejav mojej najhlbšej úcty.

         V mene Čínskej ľudovej republiky


title: 2009/518/ES: Rozhodnutie Rady z  25. júna 2009 , ktorým sa vymenúva jeden náhradník Výboru regiónov za Spojené kráľovstvo

text:
               3.7.2009

               SK

               Úradný vestník Európskej únie

               L 173/12

      ROZHODNUTIE RADY

   z 25. júna 2009,
   ktorým sa vymenúva jeden náhradník Výboru regiónov za Spojené kráľovstvo
   (2009/518/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 263,
   so zreteľom na návrh vlády Spojeného kráľovstva,
   keďže:

               (1)

               Rada 24. januára 2006 prijala rozhodnutie 2006/116/ES, ktorým sa vymenúvajú členovia a náhradníci Výboru regiónov na obdobie od 26. januára 2006 do 25 januára 2010 (1).

               (2)

               V dôsledku skončenia funkčného obdobia pani Muriel BARKEROVEJ sa uvoľnilo jedno miesto náhradníka Výboru regiónov,

         ROZHODLA TAKTO:
   Článok 1
   Za náhradníka Výboru regiónov sa na zvyšný čas funkčného obdobia, ktoré trvá do 25. januára 2010, vymenúva:
   pán Roger STONE, Councillor for Rotherham, Yorkshire & Humberside region, England.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 25. júna 2009

            Za Radu

            predseda

         L. MIKO

      (1)  Ú. v. EÚ L 56, 25.2.2006, s. 75.


title: Rozhodnutie Európskeho parlamentu (EÚ) 2016/1507 z 28. apríla 2016 o absolutóriu za plnenie rozpočtu Európskeho orgánu pre bankovníctvo za rozpočtový rok 2014

text:
               14.9.2016

               SK

               Úradný vestník Európskej únie

               L 246/216

         ROZHODNUTIE EURÓPSKEHO PARLAMENTU (EÚ) 2016/1507
   z 28. apríla 2016
   o absolutóriu za plnenie rozpočtu Európskeho orgánu pre bankovníctvo za rozpočtový rok 2014
   EURÓPSKY PARLAMENT,

               —

               so zreteľom na konečnú ročnú účtovnú závierku Európskeho orgánu pre bankovníctvo za rozpočtový rok 2014,

               —

               so zreteľom na správu Dvora audítorov o overení ročnej účtovnej závierky Európskeho orgánu pre bankovníctvo za rozpočtový rok 2014 spolu s odpoveďou orgánu (1),

               —

               so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2014 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 12. februára 2016 o udelení absolutória orgánu za plnenie rozpočtu za rozpočtový rok 2014 (05584/2016 – C8-0086/2016),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (4), a najmä na jeho článok 64,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (6), a najmä na jeho článok 108,

               —

               so zreteľom na článok 94 a prílohu V k rokovaciemu poriadku,

               —

               so zreteľom na správu Výboru pre kontrolu rozpočtu a stanovisko Výboru pre hospodárske a menové veci (A8-0090/2016),

               1.

               udeľuje absolutórium výkonnému riaditeľovi Európskeho orgánu pre bankovníctvo za plnenie rozpočtu orgánu za rozpočtový rok 2014;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskeho orgánu pre bankovníctvo, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 409, 9.12.2015, s. 111.

      (2)  Pozri poznámku pod čiarou č. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 331, 15.12.2010, s. 12.

      (5)  Ú. v. ES L 357, 31.12.2002, s. 72.

      (6)  Ú. v. EÚ L 328, 7.12.2013, s. 42.


Rozhodnutia Komisie - Neautomatický prenos nediferencovaných rozpočtových prostriedkov z rozpočtového roku 2005 do rozpočtového roku 2006


title: Rozhodnutie Európskeho parlamentu a Rady (EÚ) 2016/344 z 9. marca 2016 o zriadení európskej platformy na posilnenie spolupráce pri riešení problému nedeklarovanej práce (Text s významom pre EHP)

text:
               11.3.2016

               SK

               Úradný vestník Európskej únie

               L 65/12

         ROZHODNUTIE EURÓPSKEHO PARLAMENTU A RADY (EÚ) 2016/344
   z 9. marca 2016
   o zriadení európskej platformy na posilnenie spolupráce pri riešení problému nedeklarovanej práce
   (Text s významom pre EHP)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 153 ods. 2 písm. a),
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   so zreteľom na stanovisko Európskeho hospodárskeho a sociálneho výboru (1),
   so zreteľom na stanovisko Výboru regiónov (2),
   konajúc v súlade s riadnym legislatívnym postupom (3),
   keďže:

               (1)

               Komisia vo svojom oznámení z 18. apríla 2012 s názvom Smerom k oživeniu hospodárstva sprevádzanému tvorbou veľkého počtu pracovných miest zdôraznila potrebu lepšej spolupráce medzi členskými štátmi a oznámila začiatok konzultácií o zriadení platformy na úrovni Únie medzi inšpektorátmi práce a ďalšími orgánmi presadzovania práva na boj proti nedeklarovanej práci, ktorej cieľom je zlepšenie spolupráce, výmena osvedčených postupov a identifikácia spoločných zásad pre inšpekcie.

               (2)

               V súlade s článkom 148 Zmluvy o fungovaní Európskej únie (ZFEÚ) Rada rozhodnutím (EÚ) 2015/1848 (4) prijala usmernenia pre politiky zamestnanosti členských štátov. Uvedené usmernenia pomáhajú členským štátom pri vytváraní národných programov reforiem a pri vykonávaní reforiem. Usmernenia pre zamestnanosť tvoria základ odporúčaní pre jednotlivé krajiny, ktoré Rada adresuje členským štátom v zmysle uvedeného článku. V posledných rokoch tieto odporúčania pre jednotlivé krajiny zahŕňajú odporúčania v oblasti boja proti nedeklarovanej práci.

               (3)

               V článku 151 ZFEÚ sa za ciele v oblasti sociálnej politiky stanovuje podpora zamestnanosti a lepšie životné a pracovné podmienky. Za účelom dosiahnutia uvedených cieľov môže Únia podporovať a dopĺňať činnosti členských štátov v oblasti zdravia a bezpečnosti pri práci, pracovných podmienok, integrácie osôb vylúčených z trhu práce a boja proti vylučovaniu osôb zo spoločnosti. V súlade s článkom 153 ods. 2 písm. a) ZFEÚ Únia môže prijať opatrenia na podporu spolupráce medzi členskými krajinami s výnimkou harmonizácie zákonov a iných právnych predpisov členských štátov.

               (4)

               Európsky parlament vo svojom uznesení zo 14. januára 2014 o účinných pracovných inšpekciách ako stratégii na zlepšenie pracovných podmienok v Európe privítal iniciatívu Komisie na vytvorenie európskej platformy a vyzval na posilnenie spolupráce na úrovni Únie s cieľom riešiť problém nedeklarovanej práce, ktorá podľa uznesenia poškodzuje hospodárstvo Únie, vedie k nekalej hospodárskej súťaži, ohrozuje finančnú udržateľnosť sociálnych modelov Únie a jej výsledkom je zväčšujúci sa nedostatok sociálnej a zamestnaneckej ochrany pracovníkov.

               (5)

               Nedeklarovaná práca bola vymedzená v oznámení Komisie z 24. októbra 2007 s názvom Zintenzívnenie boja proti nelegálnej práci ako „každá platená činnosť, ktorá je zákonná, pokiaľ ide o jej charakter, ale nie je oznámená verejným orgánom, pričom sa berú do úvahy rozdiely v regulačnom systéme členských štátov“. Uvedené vymedzenie pojmu vylúčilo akúkoľvek nezákonnú činnosť.

               (6)

               Nedeklarovaná práca má často cezhraničný rozmer. Charakter nedeklarovanej práce sa môže v jednotlivých krajinách líšiť v závislosti od hospodárskej, administratívnej a sociálnej situácie. Vnútroštátne právne predpisy týkajúce sa nedeklarovanej práce a vymedzenia pojmov používané na vnútroštátnej úrovni sú rôzne. Opatrenia na riešenie problému nedeklarovanej práce by sa preto mali prispôsobiť tak, aby zohľadňovali uvedené rozdiely.

               (7)

               Nedeklarovaná práca podľa odhadov predstavuje významnú časť hospodárstva Únie. Vzhľadom na to, že nedeklarovaná práca je vo vnútroštátnych právnych predpisoch členských štátov vymedzená odlišne, je zložité získať spoľahlivé údaje o tom, ako je rozšírená.

               (8)

               Zneužívanie postavenia samostatne zárobkovo činných osôb, ako je vymedzené vo vnútroštátnom práve, či už na vnútroštátnej úrovni alebo v cezhraničných situáciách, je formou nepravdivo oznámenej práce, ktorá je často spájaná s nedeklarovanou prácou. O nepravú samostatne zárobkovú činnosť ide vtedy, keď je osoba formálne samostatne zárobkovo činná, pričom spĺňa podmienky, ktoré sú charakteristické pre pracovnoprávny vzťah, s cieľom vyhnúť sa určitým právnym alebo daňovým povinnostiam. Platforma zriadená týmto rozhodnutím (ďalej len „platforma“) by mala riešiť rôzne formy nedeklarovanej práce a nepravdivo oznámenej práce, ktorá sa s nedeklarovanou prácou spája, vrátane nepravej samostatnej zárobkovej činnosti.

               (9)

               Nedeklarovaná práca má závažné dôsledky na dotknutých pracovníkov, ktorí sú nútení akceptovať neisté a niekedy až nebezpečné pracovné podmienky, oveľa nižšie mzdy, vážne porušovanie pracovných práv a výrazne zníženú ochranu na základe právnych predpisov v oblasti práce a sociálnej ochrany, čím sa im upierajú primerané sociálne dávky, dôchodkové práva a prístup k zdravotnej starostlivosti, ako aj možnosti v oblasti rozvoja zručností a celoživotného vzdelávania.

               (10)

               Nepriaznivé účinky nedeklarovanej práce na spoločnosť a hospodárstvo majú rôznu podobu, pričom cieľom platformy je zlepšenie pracovných podmienok a podpora integrácie na trhu práce a sociálne začlenenie. Nedeklarovaná práca má významný vplyv na rozpočet, a to z dôvodu nižších príjmov z daní a sociálnych odvodov, čím sa narúša finančná udržateľnosť systémov sociálnej ochrany. Má nepriaznivý vplyv na zamestnanosť a produktivitu a narúša rovnaké podmienky.

               (11)

               Nedeklarovaná práca má rôzne účinky na rôzne sociálne skupiny okrem iného na ženy, migrantov a pracovníkov v domácnosti, pričom niektorí nedeklarovaní pracovníci sú v obzvlášť zraniteľnom postavení.

               (12)

               Členské štáty zaviedli rôznorodé politické prístupy a opatrenia na riešenie problému nedeklarovanej práce. Takisto uzavreli dvojstranné dohody a uskutočnili mnohostranné projekty o určitých aspektoch nedeklarovanej práce. Na riešení komplexného problému nedeklarovanej práce je potrebné naďalej pracovať, pričom toto riešenie si vyžaduje holistický prístup. Platforma by nemala byť prekážkou uplatňovania dvojstranných alebo viacstranných dohôd alebo dojednaní týkajúcich sa administratívnej spolupráce.

               (13)

               Zúčastňovaním sa na činnosti platformy nie sú dotknuté právomoci a/alebo povinnosti členských štátov riešiť problém nedeklarovanej práce vrátane ich vnútroštátnych alebo medzinárodných povinností vyplývajúcich okrem iného z príslušných a uplatniteľných dohovorov Medzinárodnej organizácie práce (MOP), napríklad dohovoru č. 81 o inšpekcii práce v priemysle a obchode.

               (14)

               Spolupráca medzi členskými štátmi na úrovni Únie nie je ani zďaleka komplexná, a to ani pokiaľ ide o zúčastnené členské štáty, ani o problematiku, ktorej sa týka. Medzi príslušnými orgánmi členských štátov neexistuje žiadny formálny mechanizmus cezhraničnej spolupráce zameraný na komplexné riešenie otázok súvisiacich s nedeklarovanou prácou.

               (15)

               Podnecovanie spolupráce medzi členskými štátmi na úrovni Únie je potrebné na to, aby sa členským štátom pomohlo efektívnejšie a účinnejšie riešiť problém nedeklarovanej práce. V uvedenej súvislosti by cieľom platformy malo byť uľahčovanie a podpora výmeny osvedčených postupov a informácií a poskytnutie rámca na úrovni Únie na účely rozvíjania spoločného porozumenia, odborných znalostí a analýz v oblasti nedeklarovanej práce. Spoločné vymedzenia pojmov a spoločné koncepcie nedeklarovanej práce by mali odrážať vývoj na trhu práce. Platforma by mala tiež podnecovať k spolupráci medzi rôznymi orgánmi presadzovania práva v členských štátoch, ktoré sa dobrovoľne zúčastňujú sa na takýchto cezhraničných opatreniach.

               (16)

               Cieľom tohto rozhodnutia je podnecovanie spolupráce na úrovni Únie medzi členskými štátmi. Situácia v súvislosti s nedeklarovanou prácou sa v jednotlivých členských štátoch výrazne líši, a preto sa tiež potreby príslušných orgánov a iných subjektov v rôznych členských štátoch v oblasti spolupráce odlišujú. Členské štáty si ponechávajú právomoc rozhodovať o tom, do akej miery sa budú zapájať do činností schválených platformou na plenárnej úrovni.

               (17)

               Na úrovni Únie by sa mala podporovať úzka a účinná spolupráca medzi členskými štátmi s cieľom podporovať a dopĺňať činnosti členských štátov v oblasti riešenia problému nedeklarovanej práce. Opatrenia na vnútroštátnej úrovni závisia od konkrétnej situácie v jednotlivých členských štátoch a činnosti v rámci platformy nemôžu nahrádzať posudzovanie vhodných opatrení na vnútroštátnej úrovni, ktoré sa majú prijať.

               (18)

               Členské štáty a ich príslušné orgány si ponechávajú právomoc, pokiaľ ide o identifikáciu, analýzu a riešenie praktických problémov súvisiacich s presadzovaním príslušných právnych predpisov Únie v oblasti pracovných podmienok a sociálnej ochrany na pracovisku, a právomoc rozhodovať o tom, aké opatrenia sa majú prijať na vnútroštátnej úrovni s cieľom uplatniť výsledky činností platformy.

               (19)

               Platforma by mala využívať všetky relevantné zdroje informácií, najmä štúdie, dvojstranné dohody medzi členskými štátmi a mnohostranné projekty spolupráce, a vytvárať synergie medzi existujúcimi nástrojmi a štruktúrami na úrovni Únie s cieľom maximalizovať odradzujúci alebo preventívny účinok uvedených opatrení. Opatrenia platformy by mohli mať formu rámca pre spoločné školenia, partnerské hodnotenia, vytváranie nástrojov, ako je interaktívna databáza poznatkov, pri ktorom sa zohľadňujú existujúce štúdie uskutočniteľnosti, okrem iného práca Európskej nadácie pre zlepšovanie životných a pracovných podmienok (Eurofound), a vzhľadom na uznanie dôležitosti ochrany údajov tiež riešení zameraných na zdieľanie údajov. Povedomie o nedeklarovanej práci by mohli zvyšovať európske kampane alebo spoločné stratégie, ktoré by vychádzali z politík a stratégií zvyšovania informovanosti o nedeklarovanej práci, ktoré už v rôznej miere v členských štátoch existujú. Na platforme by sa mali podieľať aj mimovládne subjekty ako dôležité zdroje informácií.

               (20)

               Platforma by mala prispievať k posilňovaniu spolupráce medzi členskými štátmi, okrem iného uľahčovaním inovatívnych prístupov k cezhraničnej spolupráci a jej presadzovaniu, ako aj vyhodnocovaním skúseností členských štátov s takouto spoluprácou. Na zamedzenie nedeklarovanej práce je preto nevyhnutná včasná výmena informácií.

               (21)

               Ak člen platformy považuje za užitočné z hľadiska výmeny informácií a osvedčených postupov v rámci platformy upozorniť na konkrétne prípady, uvedené prípady by sa mali náležite anonymizovať. Platforma môže byť účinná len v prostredí, v ktorom sú osoby upozorňujúce na prípady nedeklarovanej práce chránené pred nepriaznivým zaobchádzaním. Platforma by preto mala byť v uvedenej súvislosti fórom na výmenu osvedčených postupov.

               (22)

               Výmena informácií a osvedčených postupov by mala platforme umožňovať užitočne prispievať k prípadným opatreniam na úrovni Únie zameraným na riešenie problému nedeklarovanej práce vrátane opatrení Komisie. V kontexte európskeho semestra by činnosti platformy mohli poskytovať užitočné informácie pri zvažovaní opatrení súvisiacich s nedeklarovanou prácou.

               (23)

               Otázkami nedeklarovanej práce sa zaoberajú rôzne vnútroštátne orgány presadzovania práva, ako napríklad inšpektoráty práce, ďalšie orgány zaoberajúce sa zdravím a bezpečnosťou pri práci, inšpektoráty sociálneho zabezpečenia a daňové orgány. V niektorých prípadoch môžu byť tiež zapojené migračné orgány a služby zamestnanosti, ako aj colné orgány a orgány zodpovedné za vykonávanie spoločnej dopravnej politiky, polícia, prokuratúra a sociálni partneri.

               (24)

               Na komplexné a úspešné riešenie problému nedeklarovanej práce je potrebné, aby sa v členských štátoch realizovala kombinácia politík. To by sa malo uľahčovať podnecovaním štrukturálnej spolupráce medzi príslušnými orgánmi a inými subjektmi. Platforma by mala zahŕňať všetky príslušné vnútroštátne orgány, najmä orgány presadzovania práva, ktoré majú vedúce postavenie pri riešení problému nedeklarovanej práce a/alebo pôsobia v tejto oblasti. Členské štáty si ponechávajú právomoc rozhodovať o tom, ktoré orgány ich budú pri rôznych činnostiach platformy zastupovať. Spolupráca medzi vnútroštátnymi orgánmi členských štátov by mala byť súlade s uplatniteľným právom Únie a vnútroštátnym právom.

               (25)

               Platformu by pri dosahovaní cieľov mal podporovať zástupca na vysokej úrovni v každom členskom štáte, ktorý by mal zabezpečovať koordináciu a úzku spoluprácu s orgánmi členských štátov a prípadne s inými subjektmi vrátane sociálnych partnerov, ktoré sa zaoberajú mnohostrannými aspektmi nedeklarovanej práce.

               (26)

               Platforma by mala zapájať sociálnych partnerov na úrovni Únie, a to medziodvetvových, ako aj partnerov z odvetví, ktoré sú najvážnejšie zasiahnuté nedeklarovanou prácou, alebo zohrávajú osobitnú úlohu pri riešení problému nedeklarovanej práce a odrádzaní od nej. Takisto by mala spolupracovať s príslušnými medzinárodnými organizáciami, ako napríklad MOP, Organizáciou pre hospodársku spoluprácu a rozvoj a agentúrami Únie, osobitne s nadáciou Eurofound a Európskou agentúrou pre bezpečnosť a ochranu zdravia pri práci (EU-OSHA). Zapojenie nadácie Eurofound a EU-OSHA do práce platformy ako pozorovateľov by nemalo presiahnuť ich súčasné mandáty.

               (27)

               Platforma by mala prijať svoj rokovací poriadok a pracovné programy a pravidelne prijímať správy.

               (28)

               Platforma by mala mať možnosť zriaďovať pracovné skupiny s cieľom preskúmať špecifické otázky a mala by mať možnosť využívať znalosti odborníkov s osobitnou odbornou spôsobilosťou.

               (29)

               Platforma by mala spolupracovať s príslušnými expertnými skupinami a výbormi na úrovni Únie, ktorých práca súvisí s nedeklarovanou prácou.

               (30)

               Platforma a jej činnosti by mali byť financované prostredníctvom osi PROGRESS programu Európskej únie v oblasti zamestnanosti a sociálnej inovácie (EaSI) v rámci rozpočtových prostriedkov stanovených Európskym parlamentom a Radou. Komisia by mala zabezpečiť, aby platforma využívala finančné zdroje určené pre platformu transparentným a efektívnym spôsobom.

               (31)

               Vzhľadom na význam otvorenosti a prístupu k dokumentom, ktoré sú vyjadrené v zásadách stanovených v článku 15 ZFEÚ, by platforma mala vykonávať svoju činnosť transparentne a v súlade s uvedenými zásadami.

               (32)

               Komisia by na zriadenie platformy mala prijať potrebné administratívne opatrenia.

               (33)

               Platforma by mala plne rešpektovať základné práva a dodržiavať zásady uznané v Charte základných práv Európskej únie.

               (34)

               Na spracúvanie osobných údajov v rámci tohto rozhodnutia sa uplatňuje nariadenie Európskeho parlamentu a Rady (ES) č. 45/2001 (5) a smernica Európskeho parlamentu a Rady 95/46/ES (6), ako aj príslušné vnútroštátne vykonávacie opatrenia.

               (35)

               V súlade s článkom 28 ods. 2 nariadenia (ES) č. 45/2001 sa konzultovalo s európskym dozorným úradníkom pre ochranu údajov,

         PRIJALI TOTO ROZHODNUTIE:
   KAPITOLA I

      VŠEOBECNÉ USTANOVENIA

   Článok 1
   Zriadenie platformy
   Zriaďuje sa platforma na úrovni Únie na zlepšenie spolupráce medzi členskými štátmi pri riešení problému nedeklarovanej práce (ďalej len „platforma“).
   Na účely tohto rozhodnutia „riešenie“ problému nedeklarovanej práce je predchádzanie nedeklarovanej práci, odrádzanie od nej a boj proti nej, ako aj presadzovanie oznamovania nedeklarovanej práce.
   Článok 2
   Zloženie platformy
   1.   Platformu tvoria:

               a)

               zástupca na vysokej úrovni vymenovaný každým členským štátom na zastupovanie uvedeného členského štátu;

               b)

               zástupca Komisie;

               c)

               najviac štyria zástupcovia medziodvetvových sociálnych partnerov na úrovni Únie, ktorých vymenovali uvedení sociálni partneri a ktorí rovnakou mierou zastupujú obe strany sociálneho partnerstva.

         2.   Na zasadnutiach platformy sa ako pozorovatelia môžu zúčastňovať aj tieto osoby, pričom ich príspevky sa náležite zohľadňujú v súlade s jej rokovacím poriadkom:

               a)

               najviac 14 zástupcov sociálnych partnerov z odvetví s vysokým výskytom nedeklarovanej práce, ktorých vymenovali uvedení sociálni partneri a ktorí rovnakou mierou zastupujú obe strany sociálneho partnerstva;

               b)

               zástupca nadácie Eurofound;

               c)

               zástupca EU-OSHA;

               d)

               zástupca MOP;

               e)

               zástupca každej tretej krajiny v rámci Európskeho hospodárskeho priestoru.

         Pozorovatelia, ktorí nie sú uvedení v prvom pododseku, môžu byť pozvaní, aby sa zúčastnili na zasadnutiach platformy v závislosti od témy, ktorá má byť prerokovaná, a ich príspevky sa náležite zohľadňujú v súlade s jej rokovacím poriadkom.
   Článok 3
   Vnútroštátne opatrenia
   Týmto rozhodnutím nie je dotknutá právomoc členských štátov rozhodovať o opatreniach, ktoré sa majú prijať na vnútroštátnej úrovni s cieľom riešiť problém nedeklarovanej práce.
   Článok 4
   Ciele
   Vymedzeným účelom platformy je poskytovať príspevok pridanej hodnoty na úrovni Únie s cieľom prispieť k riešeniu zložitého problému nedeklarovanej práce pri plnom dodržiavaní vnútroštátnych právomocí a postupov.
   Platforma prispieva k zefektívneniu opatrení Únie a členských štátov zameraných na zlepšenie pracovných podmienok, podporu integrácie na trhu práce a sociálneho začleňovania vrátane lepšieho presadzovania práva v uvedených oblastiach a na obmedzenie nedeklarovanej práce a vytváranie formálnych pracovných miest, čím sa predíde zhoršovaniu kvality práce a zdravia a bezpečnosti pri práci, a to:

               a)

               posilnením spolupráce medzi príslušnými orgánmi členských štátov a inými zainteresovanými subjektmi členských štátov s cieľom účinnejšie a efektívnejšie riešiť problém rôznych foriem nedeklarovanej práce a nepravdivo oznamovanej práce spájanej s nedeklarovanou prácou vrátane nepravej samostatnej zárobkovej činnosti;

               b)

               zvyšovaním kapacity príslušných orgánov členských štátov a subjektov členských štátov na riešenie problému nedeklarovanej práce, pokiaľ ide o jej cezhraničné aspekty, a tým aj prispievaním k vytváraniu rovnakých podmienok;

               c)

               zvyšovaním povedomia verejnosti v súvislosti s otázkami týkajúcimi sa nedeklarovanej práce a bezodkladnou potrebou primeraných krokov, ako aj podporovaním členských štátov, aby naliehavo zintenzívnili svoje úsilie pri riešení problému nedeklarovanej práce.

         KAPITOLA II

      POSLANIE A ČINNOSTI

   Článok 5
   Poslanie
   V záujme dosiahnutia cieľov uvedených v článku 4 platforma na úrovni Únie podporuje spoluprácu medzi členskými štátmi prostredníctvom:

               a)

               výmeny osvedčených postupov a informácií;

               b)

               rozvíjania odborných znalostí a analýz;

               c)

               povzbudzovania a uľahčovania inovatívnych prístupov k účinnej a efektívnej cezhraničnej spolupráci a vyhodnocovaním skúseností;

               d)

               prispievania k horizontálnemu porozumeniu problémov týkajúcich sa nedeklarovanej práce.

         Článok 6
   Činnosti
   1.   Pri plnení svojho poslania platforma vykonáva najmä tieto činnosti:

               a)

               zlepšuje vedomosti o nedeklarovanej práci, aj pokiaľ ide o príčiny a regionálne rozdiely, prostredníctvom spoločných vymedzení pojmov a spoločných koncepcií, nástrojov na meranie a podporu porovnávacej analýzy založených na dôkazoch a príslušných metodických nástrojov na zhromažďovanie údajov, pričom vychádza z práce iných subjektov vrátane Výboru pre zamestnanosť (EMCO) a Výboru pre sociálnu ochranu (SPC);

               b)

               zlepšuje znalosti a vzájomné porozumenie rôznych systémov a postupov na riešenie problému nedeklarovanej práce vrátane jej cezhraničných aspektov;

               c)

               vypracúva analýzu účinnosti rôznych politických opatrení na riešenie problému nedeklarovanej práce vrátane preventívnych opatrení a sankcií;

               d)

               vytvára nástroje na efektívne zdieľanie informácií a skúseností, napríklad databázu poznatkov o rôznych prijatých postupoch a opatreniach vrátane dvojstranných alebo viacstranných dohôd, ktoré členské štáty uplatňujú na riešenie problému nedeklarovanej práce;

               e)

               vytvára nástroje, ako sú usmernenia na presadzovanie, príručky o osvedčených postupoch a spoločné zásady inšpekcií v súvislosti s riešením problému nedeklarovanej práce, a vyhodnocuje skúsenosti s takými nástrojmi;

               f)

               uľahčuje a podporuje rôzne formy spolupráce medzi členskými štátmi zvyšovaním ich kapacity na riešenie cezhraničných aspektov nedeklarovanej práce prostredníctvom presadzovania a uľahčovania inovatívnych prístupov, ako sú výmena pracovníkov, využívanie databáz v súlade s platnými vnútroštátnymi predpismi o ochrane údajov a spoločné činnosti, a vyhodnocovaním skúseností získaných z takejto spolupráce medzi zúčastnenými členskými štátmi;

               g)

               skúma uskutočniteľnosť systému rýchlej výmeny informácií a zlepšuje zdieľanie údajov v súlade s pravidlami Únie na ochranu údajov vrátane skúmania možností využívania informačného systému o vnútornom trhu (IMI) zriadeného nariadením Európskeho parlamentu a Rady (EÚ) č. 1024/2012 (7) a elektronickej výmeny informácií o sociálnom zabezpečení (EESSI);

               h)

               uskutočňuje výmenu skúseností vnútroštátnych orgánov pri uplatňovaní právnych predpisov Únie, ktoré sú relevantné z hľadiska riešenia problému nedeklarovanej práce;

               i)

               vytvára a prípadne zlepšuje kapacity v oblasti odborného vzdelávania pre príslušné orgány a vytvára rámec na uskutočňovanie jednotnej odbornej prípravy;

               j)

               organizuje partnerské hodnotenia na sledovanie pokroku pri riešení problému nedeklarovanej práce v členských štátoch, ktoré sa rozhodnú zúčastňovať na takýchto preskúmaniach;

               k)

               uskutočňuje výmenu skúseností a vypracúva osvedčené postupy, pokiaľ ide o spoluprácu medzi príslušnými orgánmi členských štátov a prípadne s tretími krajinami, s cieľom zvýšiť účinnosť takejto spolupráce v oblasti riešenia problémov súvisiacich s nedeklarovanou prácou v uvedených krajinách;

               l)

               zvyšuje informovanosť o probléme nedeklarovanej práce uskutočňovaním spoločných činností, ako sú európske kampane, a koordináciou regionálnych stratégií alebo stratégií v rámci celej Únie vrátane odvetvových prístupov;

               m)

               uskutočňuje výmenu skúseností, pokiaľ ide o poradenstvo a poskytovanie informácií pracovníkom postihnutým praktikami nedeklarovanej práce.

         2.   Pri vykonávaní činností uvedených v odseku 1 platforma využíva všetky relevantné zdroje informácií vrátane štúdií a mnohostranných projektov spolupráce a zohľadňuje príslušné nástroje a štruktúry Únie, ako aj skúsenosti vyplývajúce z príslušných dvojstranných dohôd.
   KAPITOLA III

      FUNGOVANIE PLATFORMY

   Článok 7
   Zástupcovia na vysokej úrovni
   1.   Každý členský štát vymenúva zástupcu na vysokej úrovni ako hlasujúceho člena platformy.
   Každý členský štát zabezpečí, aby jeho zástupca na vysokej úrovni mal príslušný mandát na vykonávanie činnosti platformy. Každý členský štát vymenúva tiež jedného náhradníka, ktorý nahrádza jeho zástupcu na vysokej úrovni kedykoľvek je to potrebné, pričom v takýchto prípadoch má právo hlasovať.
   2.   Každý členský štát by pri vymenúvaní svojho zástupcu na vysokej úrovni a náhradníka mal brať do úvahy všetky príslušné verejné orgány, najmä orgány presadzovania práva a ďalšie zainteresované subjekty v súlade s vnútroštátnym právom a/alebo praxou. V súlade s vnútroštátnym právom a/alebo praxou môžu zapájať aj sociálnych partnerov alebo ďalšie relevantné subjekty.
   3.   Každý zástupca na vysokej úrovni vymenovaný podľa tohto článku sa zúčastňuje na plenárnych zasadnutiach platformy a prípadne na iných činnostiach a pracovných skupinách platformy.
   Každý zástupca na vysokej úrovni poskytne Komisii zoznam a kontaktné údaje príslušných orgánov a prípadne sociálnych partnerov a iných relevantných subjektov, ktorí sa zapájajú do riešenia problému nedeklarovanej práce.
   Každý zástupca na vysokej úrovni úzko spolupracuje so všetkými príslušnými orgánmi a prípadne aj so sociálnymi partnermi a s inými relevantnými subjektmi, pokiaľ ide o činnosti platformy, a koordinuje ich účasť na zasadnutiach platformy a/alebo ich prispievanie k činnostiam platformy alebo jej pracovných skupín.
   Článok 8
   Fungovanie platformy
   1.   Platforme predsedá zástupca Komisie. Predsedovi pomáhajú dvaja spolupredsedovia vybraní spomedzi zástupcov na vysokej úrovni.
   Predseda a dvaja spolupredsedovia tvoria predsedníctvo.
   Predsedníctvo pripravuje a organizuje prácu platformy spolu so sekretariátom, ktorý funguje ako sekretariát platformy vrátane predsedníctva a pracovných skupín. Sekretariát zabezpečuje Komisia.
   2.   Platforma sa stretáva najmenej dvakrát ročne.
   3.   Pri plnení svojho poslania platforma prijíma rozhodnutia o:

               a)

               svojom rokovacom poriadku;

               b)

               dvojročných pracovných programoch, v ktorých sa okrem iného stanovujú jej priority a konkrétny opis činností uvedených v článku 6;

               c)

               správach platformy vypracúvaných každé dva roky;

               d)

               zriadení pracovných skupín na preskúmanie otázok uvedených v jej pracovných programoch vrátane praktických dojednaní pre uvedené pracovné skupiny, ktoré majú byť rozpustené po splnení svojich mandátov.

         Platforma prijíma rozhodnutia uvedené v tomto odseku jednoduchou väčšinou. Zástupca Komisie a zástupcovia na vysokej úrovni majú každý jeden hlas.
   4.   Predsedníctvo môže v prípade potreby v jednotlivých prípadoch pozvať na diskusie platformy alebo pracovných skupín odborníkov s osobitnou odbornou spôsobilosťou v oblasti, ktorá je predmetom diskusie.
   5.   Platforme pomáha sekretariát uvedený v odseku 1. Sekretariát pripravuje zasadnutia platformy, vypracúva návrh pracovných programov platformy a návrhy jej správ a vypracúva opatrenia nadväzujúce na zasadnutia platformy a závery z nich.
   6.   Komisia pravidelne informuje Európsky parlament a Radu o činnostiach platformy vrátane pokiaľ ide o spoločné schôdze s expertnými skupinami a výbormi. Predkladá pracovné programy a správy platformy Európskemu parlamentu, Rade, Európskemu hospodárskemu a sociálnemu výboru a Výboru regiónov.
   Článok 9
   Spolupráca
   1.   Platforma účinne spolupracuje a zamedzuje duplicite práce s ostatnými príslušnými expertnými skupinami a výbormi na úrovni Únie, ktorých činnosť súvisí s nedeklarovanou prácou, najmä s Výborom vedúcich predstaviteľov inšpekcie práce, Výborom odborníkov pre vysielanie pracovníkov, so Správnou komisiou pre koordináciu sociálneho zabezpečenia, s európskou sieťou verejných služieb zamestnanosti, s EMCO, SPC a s pracovnou skupinou pre administratívnu spoluprácu v oblasti priamych daní. V prípade potreby platforma pozýva zástupcov uvedených skupín a výborov na svoje zasadnutia ako pozorovateľov. V záujme efektívnejšej práce a posilnenia vplyvu sa môžu organizovať spoločné zasadnutia.
   2.   Platforma nadviaže vhodnú spoluprácu s nadáciou Eurofound a agentúrou EU-OSHA.
   Článok 10
   Úhrada výdavkov
   Komisia uhrádza cestovné výdavky a prípadne aj diéty členom, náhradníkom, pozorovateľom a pozvaným odborníkom v súvislosti s činnosťou platformy.
   Členom, náhradníkom, pozorovateľom a pozvaným odborníkom neprislúcha za poskytované služby odmena.
   Článok 11
   Finančná podpora
   Celkové finančné prostriedky na vykonávanie tohto rozhodnutia sa stanovujú v rámci EaSI. Komisia spravuje finančné zdroje EaSI určené na platformu transparentným a efektívnym spôsobom.
   KAPITOLA IV

      ZÁVEREČNÉ USTANOVENIA

   Článok 12
   Preskúmanie
   Do 13. marca 2020 Komisia po konzultácii s platformou predloží správu o uplatňovaní a pridanej hodnote tohto rozhodnutia Európskemu parlamentu, Rade, Európskemu hospodárskemu a sociálnemu výboru a Výboru regiónov a v prípade potreby navrhne nevyhnutné zmeny. V správe sa posúdi najmä to, do akej miery platforma prispela k dosiahnutiu cieľov stanovených v článku 4, splnila svoje poslanie uvedené v článku 5, vykonala činnosti uvedené v článku 6 a zaoberala sa prioritami stanovenými vo svojich pracovných programoch. Komisia v prípade potreby predloží návrhy týkajúce sa fungovania platformy.
   Článok 13
   Adresáti
   Toto rozhodnutie je určené členským štátom.
   Článok 14
   Nadobudnutie účinnosti
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Štrasburgu 9. marca 2016

            Za Európsky parlament

            predseda

         M. SCHULZ

            Za Radu

            predsedníčka

         J.A. HENNIS-PLASSCHAERT

      (1)  Ú. v. EÚ C 458, 19.12.2014, s. 43.

      (2)  Ú. v. EÚ C 415, 20.11.2014, s. 37.

      (3)  Pozícia Európskeho parlamentu z 2. februára 2016 (zatiaľ neuverejnená v úradnom vestníku) a rozhodnutie Rady z 24. februára 2016.

      (4)  Rozhodnutie Rady (EÚ) 2015/1848 z 5. októbra 2015 o usmerneniach politík zamestnanosti členských štátov na rok 2015 (Ú. v. EÚ L 268, 15.10.2015, s. 28).

      (5)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi spoločenstva a o voľnom pohybe takýchto údajov (Ú. v. ES L 8, 12.1.2001, s. 1).

      (6)  Smernica Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (Ú. v. ES L 281, 23.11.1995, s. 31).

      (7)  Nariadenie Európskeho parlamentu a Rady (EÚ) č. 1024/2012 z 25. októbra 2012 o administratívnej spolupráci prostredníctvom informačného systému o vnútornom trhu a o zrušení rozhodnutia Komisie 2008/49/ES („nariadenie o IMI“) (Ú. v. EÚ L 316, 14.11.2012, s. 1).


title: Rozhodnutie Komisie z 26. januára 2015 , ktorým sa zriaďuje skupina expertov s názvom „Spoločné fórum EÚ pre transferové oceňovanie“

text:
               28.1.2015

               SK

               Úradný vestník Európskej únie

               C 28/5

         ROZHODNUTIE KOMISIE
   z 26. januára 2015,
   ktorým sa zriaďuje skupina expertov s názvom „Spoločné fórum EÚ pre transferové oceňovanie“
   (2015/C 28/05)
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:

               (1)

               Rozhodnutie Komisie 2011/C 24/03 (1), ktorým sa zriaďuje Spoločné fórum EÚ pre transferové oceňovanie, stráca účinnosť 31. marca 2015.

               (2)

               Vzhľadom na význam daňových záležitostí v súvislosti s transferovým oceňovaním pre vnútorný trh, kladné skúsenosti s pomocou a poradenstvom, ktoré Spoločné fórum EÚ pre transferové oceňovanie poskytovalo Komisii, a vzhľadom na skutočnosť, že Komisia aj naďalej potrebuje takýto subjekt, aby sa dosiahlo jednotnejšie uplatňovanie pravidiel transferového oceňovania v Únii, je potrebné zriadiť novú skupinu expertov s názvom Spoločné fórum EÚ pre transferové oceňovanie a vymedziť jej úlohy a štruktúru.

               (3)

               Spoločné fórum EÚ pre transferové oceňovanie by malo pomáhať a radiť Komisii v daňových otázkach v súvislosti s transferovým oceňovaním.

               (4)

               Spoločné fórum EÚ pre transferové oceňovanie by malo pozostávať z expertov na transferové oceňovanie z vládneho a mimovládneho sektora. V záujme zachovania vyrovnaného zastúpenia príslušných odborných a záujmových oblastí je takisto žiaduce, aby existovala možnosť náhrady členov.

               (5)

               Mali by sa stanoviť pravidlá zverejňovania informácií členmi Spoločného fóra EÚ pre transferové oceňovanie.

               (6)

               Osobné údaje by sa mali spracúvať v súlade s nariadením Európskeho parlamentu a Rady (ES) č. 45/2001 (2).

               (7)

               Rozhodnutie 2011/C 24/03 by sa malo zrušiť.

               (8)

               Je vhodné stanoviť obdobie uplatňovania tohto rozhodnutia,

         ROZHODLA TAKTO:
   Článok 1
   Predmet
   Týmto sa zriaďuje skupina expertov s názvom Spoločné fórum EÚ pre transferové oceňovanie, ďalej len „fórum“.
   Článok 2
   Úloha
   Úlohou fóra je:

               a)

               vytvoriť platformu, kde odborníci z podnikov, občianskej spoločnosti a vnútroštátnych daňových správ môžu diskutovať o problémoch transferového oceňovania, ktoré bránia cezhraničným obchodným aktivitám v rámci Únie;

               b)

               poskytovať Komisii poradenstvo v daňových otázkach v súvislosti s transferovým oceňovaním;

               c)

               pomáhať Komisii pri hľadaní praktických riešení, ktoré by boli zlučiteľné s usmerneniami OECD pre transferové oceňovanie určenými nadnárodným spoločnostiam a daňovým správam.

         Článok 3
   Konzultácie
   1.   Komisia môže s fórom konzultovať akékoľvek záležitosti týkajúce sa transferového oceňovania.
   2.   Predseda fóra môže Komisii poradiť, aby prekonzultovala konkrétnu otázku s fórom.
   Článok 4
   Členstvo – Vymenovanie
   1.   Členmi fóra sú daňové správy členských štátov a 18 organizácií (3).
   2.   Každá daňová správa členského štátu menuje do fóra jedného zástupcu, ktorý je štátnym zamestnancom zaoberajúcim sa záležitosťami transferového oceňovania.
   3.   Organizácie vymenúva generálny riaditeľ Generálneho riaditeľstva pre dane a colnú úniu spomedzi organizácií, ktoré reagovali na osobitnú výzvu na podávanie prihlášok a ktoré za svojich zástupcov určili expertov s náležitou kvalifikáciou.
   4.   Organizácie, ktoré sú považované za vhodných uchádzačov o členstvo, avšak neboli vymenované, môžu byť zaradené na rezervný zoznam, ktorý Komisia môže použiť na vymenovanie náhradníkov.
   5.   Organizácie sa vymenúvajú na dva roky. Svoju funkciu vykonávajú dovtedy, kým nie sú nahradené alebo neuplynie ich funkčné obdobie. Ich funkčné obdobie sa môže predĺžiť.
   6.   Organizácie možno nahradiť na zostávajúcu časť ich funkčného obdobia v ktoromkoľvek z týchto prípadov:

               a)

               ak organizácia odstúpi;

               b)

               ak organizácia už nie je schopná účinne sa podieľať na práci fóra;

               c)

               ak je to žiaduce s cieľom zachovať vyrovnané zastúpenie príslušných odborných a záujmových oblastí.

         7.   Názvy organizácií sa uverejňujú v Registri expertných skupín Komisie a podobných subjektov („register“) a na príslušnej webovej stránke.
   8.   Osobné údaje sa zhromažďujú, spracúvajú a uverejňujú v súlade s nariadením (ES) č. 45/2001.
   Článok 5
   Činnosť
   1.   Generálny riaditeľ Generálneho riaditeľstva pre dane a colnú úniu vymenúva predsedu skupiny. Za prípravu dokumentov na zasadnutia zodpovedá predseda po porade so zástupcom Komisie
   2.   Fórum môže so súhlasom zástupcu Komisie zriadiť podskupiny na preskúmanie konkrétnych otázok na základe pôsobnosti, ktorú fórum vymedzí. Takéto podskupiny sa rozpustia hneď, ako splnia svoj mandát.
   3.   Zástupca Komisie môže ad hoc prizvať expertov s osobitnou odbornou spôsobilosťou v prerokúvanej oblasti, ktorí nie sú členmi fóra, aby sa zúčastnili na činnosti fóra alebo podskupiny. Zástupca Komisie môže okrem toho udeliť štatút pozorovateľa jednotlivcom, organizáciám podľa vymedzenia v pravidle 8 ods. 3 horizontálnych pravidiel o skupinách expertov (4), kandidátskym krajinám a OECD.
   4.   Členovia fóra a ich zástupcovia, ako aj prizvaní experti a pozorovatelia dodržiavajú povinnosť zachovávať služobné tajomstvo stanovené v zmluvách a ich vykonávacích predpisoch, ako aj bezpečnostné predpisy Komisie týkajúce sa ochrany utajovaných skutočností EÚ stanovené v prílohe k rozhodnutiu Komisie 2001/844/ES, ESUO, Euratom (5). Ak tieto povinnosti nedodržia, môže Komisia prijať všetky primerané opatrenia.
   5.   Zasadnutia fóra a jeho podskupín sa v zásade konajú v priestoroch Komisie. Funkcie sekretariátu zabezpečuje Komisia. Na zasadnutiach fóra a jeho podskupín sa môžu zúčastniť iní úradníci Komisie, ktorí sa zaujímajú o prerokúvané otázky.
   6.   Fórum prijme svoj rokovací poriadok na základe štandardného rokovacieho poriadku pre skupiny expertov.
   7.   Komisia uverejňuje všetky náležité dokumenty o činnosti fóra, ako sú programy zasadnutí, zápisnice a príspevky účastníkov, a to buď v registri, alebo prostredníctvom odkazu z registra na príslušnú webovú stránku, ktorá obsahuje tieto informácie. Výnimky z uverejnenia sú možné v prípadoch, keď by zverejnenie dokumentu poškodilo ochranu verejného alebo súkromného záujmu, ako sa vymedzuje v článku 4 nariadenia Európskeho parlamentu a Rady (ES) č. 1049/2001 (6).
   Článok 6
   Výdavky spojené so zasadnutiami
   1.   Účastníkom podieľajúcim sa na činnostiach fóra neprislúcha za poskytované služby odmena.
   2.   V súlade so svojimi platnými ustanoveniami uhrádza Komisia účastníkom podieľajúcim sa na činnostiach fóra vynaložené cestovné náklady a prípadne náklady na pobyt.
   3.   Náhrady za uvedené výdavky sa poskytujú do výšky disponibilných rozpočtových prostriedkov, ktoré sa prideľujú v rámci ročného postupu prideľovania finančných prostriedkov.
   Článok 7
   Zrušenie
   Rozhodnutie 2011/C 24/03 sa zrušuje.
   Článok 8
   Uplatňovanie
   Toto rozhodnutie sa uplatňuje do 31. marca 2019.

      V Bruseli 26. januára 2015

            Za Komisiu

         Pierre MOSCOVICI

            člen Komisie

      (1)  Rozhodnutie Komisie 2011/C 24/03 z 25. januára 2011, ktorým sa zriaďuje skupina expertov s názvom Spoločné fórum EÚ pre transferové oceňovanie (Ú. v. EÚ C 24, 26.1.2011, s. 3).

      (2)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).

      (3)  Organizácie v širokom zmysle slova vrátane spoločností, združení, mimovládnych organizácií, odborových zväzov, univerzít, výskumných ústavov, agentúr Únie, orgánov Únie a medzinárodných organizácií.

      (4)  Rámec pre expertné skupiny Komisie horizontálne pravidlá a verejný register, K(2010) 7649 v konečnom znení.

      (5)  Rozhodnutie Komisie 2001/844/ES, ESUO, Euratom z 29. novembra 2001, ktorým sa mení a dopĺňa jej rokovací poriadok (Ú. v. ES L 317, 3.12.2001, s. 1).

      (6)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). [Účelom týchto výnimiek je ochrana verejnej bezpečnosti, vojenských záležitostí, medzinárodných vzťahov, finančnej, menovej alebo hospodárskej politiky, súkromia a nedotknuteľnosti jednotlivca, obchodných záujmov, súdnych konaní a právneho poradenstva, inšpekcií/vyšetrovaní/auditov a rozhodovacieho procesu príslušných orgánov.]


title: 2012/693/EÚ: Rozhodnutie Rady zo 7. novembra 2012 , ktorým sa vymenúva dánska členka Európskeho hospodárskeho a sociálneho výboru

text:
               9.11.2012

               SK

               Úradný vestník Európskej únie

               L 310/49

         ROZHODNUTIE RADY
   zo 7. novembra 2012,
   ktorým sa vymenúva dánska členka Európskeho hospodárskeho a sociálneho výboru
   (2012/693/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 302,
   so zreteľom na návrh dánskej vlády,
   so zreteľom na stanovisko Európskej komisie,
   keďže:

               (1)

               Rada prijala 13. septembra 2010 rozhodnutie 2010/570/EÚ, Euratom, ktorým sa vymenúvajú členovia Európskeho hospodárskeho a sociálneho výboru na obdobie od 21. septembra 2010 do 20. septembra 2015 (1).

               (2)

               V dôsledku skončenia funkčného obdobia pána Nilsa Juhla ANDREASENA sa uvoľnilo miesto člena Európskeho hospodárskeho a sociálneho výboru,

         PRIJALA TOTO ROZHODNUTIE:
   Článok 1
   Pani Rikke EDSJÖOVÁ, vedúca konzultantka, Dánska rada pre poľnohospodárstvo a potraviny, sa vymenúva za členku Európskeho hospodárskeho a sociálneho výboru na zvyšný čas funkčného obdobia, ktoré trvá do 20. septembra 2015.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 7. novembra 2012

            Za Radu

            predseda

         A. D. MAVROYIANNIS

      (1)  Ú. v. EÚ L 251, 25.9.2010, s. 8.


title: Rozhodnutie Rady z 21. decembra 1989 o uzatvorení Dohody medzi Európskym hospodárskym spoločenstvom a Islandskou republikou o systémoch elektronickej výmeny dát na komerčné účely

text:
Dôležité právne oznámenie

|

31989D0691

Úradný vestník L 400 , 30/12/1989 S. 0011 - 0011 Fínske špeciálne vydanie: Kapitola 16 Zväzok 1 S. 0095  Švédske špeciálne vydanie: Kapitola 16 Zväzok 1 S. 0095

		Rozhodnutie Radyz 21. decembra 1989o uzatvorení Dohody medzi Európskym hospodárskym spoločenstvom a Islandskou republikou o systémoch elektronickej výmeny dát na komerčné účely(89/691/EHS)RADA EURÓPSKYCH SPOLOČENSTIEVso zreteľom na Zmluvu o založení Európskeho hospodárskeho spoločenstva, najmä na jej článok 235,so zreteľom na návrh Komisie [1],so zreteľom na stanovisko Európskeho parlamentu [2],so zreteľom na stanovisko Hospodárskeho a sociálneho výboru [3],keďže rozhodnutím 87/499/EHS [4] Rada prijala program spoločenstva pre systémy elektronickej výmeny dát na komerčné účely prostredníctvom telekomunikačnej siete (Tedis);keďže rozhodnutím 89/241/EHS [5] Rada uvedené rozhodnutie zmenila a doplnila, s cieľom umožniť firmám v nečlenských krajinách, s ktorými spoločenstvo uzatvorilo dohody o ich pripojení k programu Tedis zúčastniť sa na tomto programe;keďže tým istým rozhodnutím 89/241/EHS Rada tiež poverila Komisiu, aby takéto dohody dojednala s členmi Európskeho združenia voľného obchodu;keďže Dohoda medzi Európskym hospodárskym spoločenstvom a Islandskou republikou o systémoch elektronickej výmeny dát na komerčné účely by sa preto mala schváliť,ROZHODLA TAKTO:Článok 1Dohoda medzi Európskym hospodárskym spoločenstvom a Islandskou republikou o systémoch elektronickej výmeny dát na komerčné účely sa týmto schvaľuje v mene spoločenstva.Znenie dohody je pripojené k tomuto rozhodnutiu.Článok 2Predseda Rady vykonáva v mene spoločenstva oznámenie ustanovené v článku 8 dohody.V Bruseli 21. decembra 1989Za RaduPredsedaE. Cresson[1] Ú. v. ES C 285, 11.11.1989, s. 6.[2] Stanovisko doručené 15. decembra 1989 (doteraz neuverejnené v Úradnom vestníku).[3] Stanovisko doručené 19. decembra 1989 (doteraz neuverejnené v Úradnom vestníku).[4] Ú. v. ES L 285, 8.10.1987, s. 35.[5] Ú. v. ES L 97, 11.4.1989, s. 46.--------------------------------------------------


title: Rozhodnutie Politického a bezpečnostného výboru (SZBP) 2016/1633 z 26. júla 2016 o vymenovaní vedúceho misie Európskej únie na budovanie regionálnych námorných kapacít v Africkom rohu (EUCAP NESTOR) (EUCAP NESTOR/1/2016)

text:
               10.9.2016

               SK

               Úradný vestník Európskej únie

               L 243/8

         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2016/1633
   z 26. júla 2016
   o vymenovaní vedúceho misie Európskej únie na budovanie regionálnych námorných kapacít v Africkom rohu (EUCAP NESTOR) (EUCAP NESTOR/1/2016)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38 tretí odsek,
   so zreteľom na rozhodnutie Rady 2012/389/SZBP zo 16. júla 2012 o misii Európskej únie na budovanie regionálnych námorných kapacít v Africkom rohu (EUCAP NESTOR) (1), a najmä na jeho článok 9 ods. 1,
   keďže:

               (1)

               Podľa článku 9 ods. 1 rozhodnutia 2012/389/SZBP sa Politický a bezpečnostný výbor (PBV) poveruje, aby v súlade s článkom 38 tretím odsekom zmluvy prijímal príslušné rozhodnutia na účely vykonávania politickej kontroly a strategického riadenia misie Európskej únie na budovanie regionálnych námorných kapacít v Africkom rohu (EUCAP NESTOR) vrátane rozhodnutia o vymenovaní vedúceho misie.

               (2)

               PBV prijal 17. júla 2012 rozhodnutie EUCAP NESTOR/1/2012 (2), ktorým sa za vedúceho misie EUCAP NESTOR od 17. júla 2012 vymenoval pán Jacques LAUNAY.

               (3)

               PBV prijal 23. júla 2013 rozhodnutie EUCAP NESTOR/3/2013 (3) o vymenovaní pána Etienna DE MONTAIGNE DE PONCINS za vedúceho misie EUCAP Nestor od 16. júla 2013 do 15. júla 2014.

               (4)

               PBV prijal 24. júla 2014 rozhodnutie EUCAP NESTOR/1/2014 (4) o predĺžení funkčného obdobia pána Etienna DE MONTAIGNE DE PONCINS ako vedúceho misie EUCAP NESTOR do 15. júla 2015.

               (5)

               Vysoký predstaviteľ Únie pre zahraničné veci a bezpečnostnú politiku navrhol 22. júla 2016 vymenovať pani Mariu-Cristinu STEPANESCU za vedúcu misie EUCAP NESTOR od 1. septembra 2016 do 12. decembra 2016,

         PRIJAL TOTO ROZHODNUTIE:
   Článok 1
   Pani Maria-Cristina STEPANESCU sa týmto vymenúva za vedúcu misie Európskej únie na budovanie regionálnych námorných kapacít v Africkom rohu (EUCAP NESTOR) na obdobie od 1. septembra 2016 do 12. decembra 2016.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 26. júla 2016

            Za Politický a bezpečnostný výbor

            predseda

         W. STEVENS

      (1)  Ú. v. EÚ L 187, 17.7.2012, s. 40.

      (2)  Rozhodnutie Politického a bezpečnostného výboru 2012/426/SZBP zo 17. júla 2012 o vymenovaní vedúceho misie Európskej únie na budovanie regionálnych námorných kapacít v Africkom rohu (EUCAP NESTOR) (EUCAP NESTOR/1/2012) (Ú. v. EÚ L 198, 25.7.2012, s. 16).

      (3)  Rozhodnutie Politického a bezpečnostného výboru 2013/400/SZBP z 23. júla 2013 o vymenovaní vedúceho misie Európskej únie na budovanie regionálnych námorných kapacít pre Africký roh (EUCAP NESTOR) (EUCAP NESTOR/3/2013) (Ú. v. EÚ L 202, 27.7.2013, s. 23).

      (4)  Rozhodnutie Politického a bezpečnostného výboru 2014/642/SZBP z 24. júla 2014 o predĺžení funkčného obdobia vedúceho misie Európskej únie na budovanie regionálnych námorných kapacít v Africkom rohu (EUCAP NESTOR) (EUCAP NESTOR/1/2014) (Ú. v. EÚ L 267, 6.9.2014, s. 4).


title: Rozhodnutie Rady (EÚ) 2016/350 z 25. februára 2016 o uzavretí Dohody medzi Európskou úniou a Švajčiarskou konfederáciou o dojednaní foriem jej účasti na činnosti Európskeho podporného úradu pre azyl

text:
               11.3.2016

               SK

               Úradný vestník Európskej únie

               L 65/61

         ROZHODNUTIE RADY (EÚ) 2016/350
   z 25. februára 2016
   o uzavretí Dohody medzi Európskou úniou a Švajčiarskou konfederáciou o dojednaní foriem jej účasti na činnosti Európskeho podporného úradu pre azyl
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, najmä na jej článok 74 a článok 78 ods. 1 a 2 v spojení s jej článkom 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               V súlade s rozhodnutím Rady č. 185/2014/EÚ (1) sa dňa 11. februára 2014 podpísala Dohoda medzi Európskou úniou a Švajčiarskou konfederáciou o dojednaní foriem jej účasti na činnosti Európskeho podporného úradu pre azyl (ďalej len „dohoda“), s výhradou jej uzavretia.

               (2)

               Dohoda by sa mala schváliť.

               (3)

               Ako sa uvádza v odôvodnení 21 nariadenia Európskeho parlamentu a Rady (EÚ) č. 439/2010 (2), Spojené kráľovstvo a Írsko sa zúčastňujú na prijatí uvedeného nariadenia a sú ním viazané. Preto by mali vykonať článok 49 ods. 1 nariadenia (EÚ) č. 439/2010 a zúčastniť sa tohto rozhodnutia. Spojené kráľovstvo a Írsko sa preto zúčastňujú tohto rozhodnutia.

               (4)

               Ako sa uvádza v odôvodnení 22 nariadenia (EÚ) č. 439/2010, Dánsko sa nezúčastňuje na prijatí uvedeného nariadenia a nie je ním viazané. Dánsko sa preto nezúčastňuje tohto rozhodnutia,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda medzi Európskou úniou a Švajčiarskou konfederáciou o dojednaní foriem jej účasti na činnosti Európskeho podporného úradu pre azyl.
   Text dohody je pripojený k tomuto rozhodnutiu.
   Článok 2
   Predseda Rady v mene Únie vykoná oznámenie podľa článku 13 ods. 1 dohody (3).
   Článok 3
   Toto rozhodnutie nadobúda účinnosť dňom jeho prijatia.

      V Bruseli 25. februára 2016

            Za Radu

            predseda

         K.H.D.M. DIJKHOFF

      (1)  Rozhodnutie Rady č. 185/2014/EÚ z 11. februára 2014 o podpise Dohody medzi Európskou úniou a Švajčiarskou konfederáciou o dojednaní foriem jej účasti na činnosti Európskeho podporného úradu pre azyl v mene Únie (Ú. v. EÚ L 102, 5.4.2014, s. 1).

      (2)  Nariadenie Európskeho parlamentu a Rady (EÚ) č. 439/2010 z 19. mája 2010, ktorým sa zriaďuje Európsky podporný úrad pre azyl (Ú. v. EÚ L 132, 29.5.2010, s. 11).

      (3)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.


title: Rozhodnutie Európskeho parlamentu (EÚ) 2015/1615 z 29. apríla 2015 o absolutóriu za plnenie všeobecného rozpočtu Európskej únie za rozpočtový rok 2013, oddiel II – Európska rada a Rada

text:
               30.9.2015

               SK

               Úradný vestník Európskej únie

               L 255/21

      ROZHODNUTIE EURÓPSKEHO PARLAMENTU (EÚ) 2015/1615
      z 29. apríla 2015
      o absolutóriu za plnenie všeobecného rozpočtu Európskej únie za rozpočtový rok 2013, oddiel II – Európska rada a Rada
      EURÓPSKY PARLAMENT,

                  —

                  so zreteľom na všeobecný rozpočet Európskej únie na rozpočtový rok 2013 (1),

                  —

                  so zreteľom na konsolidovanú ročnú účtovnú závierku Európskej únie za rozpočtový rok 2013 [COM(2014)510 – C8-0148/2014] (2),

                  —

                  so zreteľom na výročnú správu Dvora audítorov o plnení rozpočtu za rozpočtový rok 2013 spolu s odpoveďami inštitúcií (3),

                  —

                  so zreteľom na vyhlásenie (4) o vierohodnosti vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2013 v súlade s článkom 287 Zmluvy o fungovaní Európskej únie,

                  —

                  so zreteľom na článok 314 ods. 10 a články 317, 318 a 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (6), a najmä na jeho články 55, 99, 164, 165 a 166,

                  —

                  so zreteľom na článok 94 rokovacieho poriadku a prílohu V k rokovaciemu poriadku,

                  —

                  so zreteľom na správu Výboru pre kontrolu rozpočtu (A8-0116/2015),

         1.

            odkladá rozhodnutie o udelení absolutória generálnemu tajomníkovi Rady za plnenie rozpočtu Európskej rady a Rady za rozpočtový rok 2013;

         2.

            uvádza svoje poznámky v priloženom uznesení;

         3.

            poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Európskej rade, Rade, Komisii, Súdnemu dvoru Európskej únie, Dvoru audítorov, európskemu ombudsmanovi, európskemu dozornému úradníkovi pre ochranu údajov a Európskej službe pre vonkajšiu činnosť a aby zabezpečil ich uverejnenie v Úradnom vestníku Európskej únie (v sérii L).

               Predseda

            Martin SCHULZ

               Generálny tajomník

            Klaus WELLE

         (1)  Ú. v. EÚ L 66, 8.3.2013.

         (2)  Ú. v. EÚ C 403, 13.11.2014, s. 1.

         (3)  Ú. v. EÚ C 398, 12.11.2014, s. 1.

         (4)  Ú. v. EÚ C 403, 13.11.2014, s. 128.

         (5)  Ú. v. ES L 248, 16.9.2002, s. 1.

         (6)  Ú. v. EÚ L 298, 26.10.2012, s. 1.


title: 2011/615/EÚ: Rozhodnutie Európskeho parlamentu z  10. mája 2011 o účtovnej závierke Spoločného podniku pre vykonávanie spoločnej technologickej iniciatívy pre inovačné lieky za rozpočtový rok 2009

text:
               27.9.2011

               SK

               Úradný vestník Európskej únie

               L 250/254

         ROZHODNUTIE EURÓPSKEHO PARLAMENTU
   z 10. mája 2011
   o účtovnej závierke Spoločného podniku pre vykonávanie spoločnej technologickej iniciatívy pre inovačné lieky za rozpočtový rok 2009
   (2011/615/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Spoločného podniku pre vykonávanie spoločnej technologickej iniciatívy pre inovačné lieky za rozpočtový rok 2009,

               —

               so zreteľom na správu Dvora audítorov o overení ročnej účtovnej závierky Spoločného podniku pre vykonávanie spoločnej technologickej iniciatívy pre inovačné lieky za rozpočtový rok končiaci sa 31. decembrom 2009 spolu s odpoveďami spoločného podniku (1),

               —

               so zreteľom na odporúčanie Rady z 15. februára 2011 (05894/2011 – C7-0051/2011),

               —

               so zreteľom na článok 276 Zmluvy o ES a článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Rady (ES) č. 73/2008 z 20. decembra 2007, ktorým sa zakladá Spoločný podnik pre vykonávanie spoločnej technologickej iniciatívy pre inovačné lieky (3), a najmä na jeho článok 11 ods. 4,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0129/2011),

               1.

               schvaľuje účtovnú závierku Spoločného podniku pre vykonávanie spoločnej technologickej iniciatívy pre inovačné lieky za rozpočtový rok 2009;

               2.

               poveruje svojho predsedu, aby postúpil toto rozhodnutie výkonnému riaditeľovi Spoločného podniku pre vykonávanie spoločnej technologickej iniciatívy pre inovačné lieky, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Jerzy BUZEK

            Generálny tajomník

         Klaus WELLE

      (1)  Ú. v. EÚ C 342, 16.12.2010, s. 15.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 30, 4.2.2008, s. 38.

      (4)  Ú. v. ES L 357, 31.12.2002, s. 72.


title: 2011/324/EÚ: Rozhodnutie Rady z  30. mája 2011 , ktorým sa predlžuje platnosť rozhodnutia 2010/371/EÚ o ukončení konzultácií s Madagaskarskou republikou podľa článku 96 dohody o partnerstve AKT – EÚ

text:
               1.6.2011

               SK

               Úradný vestník Európskej únie

               L 146/2

         ROZHODNUTIE RADY
   z 30. mája 2011,
   ktorým sa predlžuje platnosť rozhodnutia 2010/371/EÚ o ukončení konzultácií s Madagaskarskou republikou podľa článku 96 dohody o partnerstve AKT – EÚ
   (2011/324/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 217,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000 (1) a naposledy zmenenú a doplnenú v Ouagadougou 23. júna 2010 (2) (ďalej len „dohoda o partnerstve AKT – EÚ“), a najmä na jej článok 96,
   so zreteľom na internú dohodu medzi zástupcami vlád členských štátov, ktorí sa stretli na zasadnutí Rady, o opatreniach, ktoré sa majú prijať, a postupoch, ktoré sa majú dodržiavať pri vykonávaní dohody o partnerstve AKT-EÚ (3), a najmä na jej článok 3,
   so zreteľom na návrh Európskej komisie,
   keďže:

               (1)

               Došlo k porušeniu hlavných prvkov uvedených v článku 9 dohody o partnerstve AKT – EÚ.

               (2)

               V súlade s článkom 96 dohody o partnerstve AKT – EÚ sa 6. júla 2009 začali konzultácie s Madagaskarom za prítomnosti zástupcov skupiny afrických, karibských a tichomorských (AKT) štátov, počas ktorých predstavitelia dočasnej vlády nepredložili uspokojivé návrhy ani záväzky.

               (3)

               Juhoafrické spoločenstvo pre rozvoj („SADC“) a všetky politické strany vyvinuli značné sprostredkovateľské úsilie pri hľadaní východiska z politickej krízy, a to predovšetkým prostredníctvom rokovaní o pláne navrhnutom sprostredkovateľmi z radov SADC týkajúcom sa konsenzuálneho procesu prechodu k slobodným a dôveryhodným voľbám, ktoré by umožnili opätovne nastoliť ústavný poriadok.

               (4)

               Európska únia však musí po 12 mesiacoch konštatovať, že napriek tomuto úsiliu nebol uvedený plán zatiaľ podpísaný zúčastnenými stranami ani schválený zo strany SADC, Africkej únie alebo medzinárodného spoločenstva. Z tohto dôvodu nie je v danej chvíli možné uvažovať o konsenzuálnom procese prechodu k ústavnému poriadku, ktorý je základným predpokladom zmeny platných primeraných opatrení.

               (5)

               Platnosť rozhodnutia Rady 2010/371/EÚ (4) uplynie 6. júna 2011. Vzhľadom na uvedené dôvody by sa doba platnosti mala predĺžiť o šesť mesiacov, pričom počas tohto obdobia bude rozhodnutie podliehať pravidelnému preskúmavaniu,

         PRIJALA TOTO ROZHODNUTIE:
   Článok 1
   V článku 3 rozhodnutia 2010/371/EÚ sa druhá veta nahrádza takto:
   „Toto rozhodnutie zostáva v platnosti do 6. decembra 2011, pričom počas tohto obdobia sa bude pravidelne preskúmavať.“
   Článok 2
   Toto rozhodnutie nadobúda účinnosť dňom jeho prijatia.

      V Bruseli 30. mája 2011

            Za Radu

            predseda

         CSÉFALVAY Z.

      (1)  Ú. v. ES L 317, 15.12.2000, s. 3.

      (2)  Ú. v. EÚ L 287, 4.11.2010, s. 3.

      (3)  Ú. v. ES L 317, 15.12.2000, s. 376.

      (4)  Ú. v. EÚ L 169, 3.7.2010, s. 13.

      PRÍLOHA
      V Bruseli

         NÁVRH LISTU PREDSEDOVI DOČASNEJ VLÁDY

      Vážený pán predseda,
      Európska únia pripisuje ustanoveniam článku 9 dohody o partnerstve AKT-EÚ mimoriadny význam. Kľúčovými prvkami dohody o partnerstve sú dodržiavanie ľudských práv, demokratických zásad a právneho štátu, čo predstavuje aj základ našich vzájomných vzťahov.
      Európska únia Vás listom zo 16. júna 2010 informovala o svojom rozhodnutí 2010/371/EÚ zo 7. júna 2010 ukončiť konzultácie podľa článku 96 dohody o partnerstve AKT – EÚ a prijať „primerané opatrenia“ v zmysle článku 96 ods. 2 písm. c) uvedenej dohody.
      Európska únia si je vedomá skutočnosti, že všetky politické strany vynakladali od tohto dňa maximálne úsilie, aby našli východisko z politickej krízy, ktorá sužuje Vašu krajinu. EÚ s veľkým záujmom sleduje napredovanie v rokovaniach o pláne predloženom sprostredkovateľmi z radov Juhoafrického spoločenstav pre rozvoj, ktorý sa týka konsenzuálneho a neutrálneho procesu prechodu Madagaskaru z krízovej situácie k slobodným a dôveryhodným voľbám, ktoré by následne umožnili opätovne nastoliť ústavný poriadok. EÚ by chcela opätovne vyjadriť svoju plnú podporu sprostredkovateľskému úsiliu SADC.
      Európska únia zohľadňuje výsledok samitu SADC z 20. mája 2011. Hlavy štátov a vlád sa rozhodli zvolať v čo najkratšom možnom čase zasadnutie všetkých madagaskarských strán, aby sa dohodli na pláne smerujúcom k slobodným a dôveryhodným voľbám. EÚ vyzýva všetky madagaskarské strany, aby na tomto úsilí v dobrej viere spolupracovali.
      Európska únia je pripravená zintenzívniť politický dialóg s Madagaskarom a politicky a finančne podporiť konsenzuálny prechod, ktorý by vyplynul z realizácie plánu podpísaného všetkými zainteresovanými stranami a schváleného zo strany SADC, Africkej únie a medzinárodného spoločenstva. Tejto podpore pripisuje zásadný význam, keďže jej cieľom je ukončiť dlhotrvajúcu politickú krízu, ktorá čoraz viac ohrozuje hospodárske a sociálne postavenie obyvateľov Madagaskaru.
      Platnosť rozhodnutia 2010/371/EÚ uplynie 6. júna 2011, a preto Európska únia rozhodla o jeho predĺžení; toto rozhodnutie však preskúma po tom, ako plán schváli SADC, Africká únia a medzinárodné spoločenstvo.
      S úctou,

            Za Európsku úniu


title: 2006/709/ES: Rozhodnutie Rady z 29. apríla 2004 o podpísaní a predbežnom vykonávaní Protokolu k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Kazašskou republikou na strane druhej, s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii

text:
               1.11.2006

               SK

               Úradný vestník Európskej únie

               L 303/1

         ROZHODNUTIE RADY
   z 29. apríla 2004
   o podpísaní a predbežnom vykonávaní Protokolu k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Kazašskou republikou na strane druhej, s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii
   (2006/709/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 44 ods. 2, poslednú vetu článku 47 ods. 2 a článok 55, článok 57 ods. 2, článok 71, článok 80 ods. 2 a články 93, 94, 133 a 181a, v spojení s prvou vetou prvého pododseku článku 300 ods. 2,
   so zreteľom na Zmluvu o pristúpení zo 16. apríla 2003, a najmä na jej článok 2 ods. 3,
   so zreteľom na akt pripojený k zmluve o pristúpení, a najmä na jeho článok 6 ods. 2,
   so zreteľom na návrh Komisie,
   keďže:

               (1)

               Rada v mene Spoločenstva a jeho členských štátov 8. decembra 2003poverila Komisiu viesť rokovania s Kazašskou republikou o protokole k dohode o partnerstve a spolupráci s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii a ustanoviť určité technické úpravy spojené s inštitucionálnym a právnym vývojom v rámci Európskej únie.

               (2)

               S výhradou možného neskoršieho uzavretia strany protokol prerokovali a by mal byť podpísaný v mene Európskeho spoločenstva a jeho členských štátov.

               (3)

               Protokol by sa mal predbežne vykonávať odo dňa pristúpenia až do ukončenia príslušných postupov potrebných na jeho formálne uzavretie,

         ROZHODLA TAKTO:
   Článok 1
   Predseda Rady sa týmto poveruje určiť osobu/osoby splnomocnenú/splnomocnené podpísať v mene Európskeho spoločenstva a jeho členských štátov Protokol k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Kazašskou republikou na strane druhej, s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii, s výhradou jeho neskoršieho uzavretia.
   Text protokolu je pripojený (1) k tomuto rozhodnutiu.
   Článok 2
   Protokol sa predbežne vykonáva odo dňa pristúpenia až do nadobudnutia jeho platnosti.

      V Luxemburgu 29. apríla 2004

            Za Radu

            predseda

         K. RAJAMÄKI

      (1)  Pozri stranu 3 tohto úradného vestníka.
   PROTOKOL
   k Dohode o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Kazašskou republikou na strane druhej, s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii
   BELGICKÉ KRÁĽOVSTVO,
   ČESKÁ REPUBLIKA,
   DÁNSKE KRÁĽOVSTVO,
   SPOLKOVÁ REPUBLIKA NEMECKO,
   ESTÓNSKA REPUBLIKA,
   HELÉNSKA REPUBLIKA,
   ŠPANIELSKE KRÁĽOVSTVO,
   FRANCÚZSKA REPUBLIKA,
   ÍRSKO,
   TALIANSKA REPUBLIKA,
   CYPERSKÁ REPUBLIKA,
   LOTYŠSKÁ REPUBLIKA,
   LITOVSKÁ REPUBLIKA,
   LUXEMBURSKÉ VEĽKOVOJVODSTVO,
   MAĎARSKÁ REPUBLIKA,
   MALTSKÁ REPUBLIKA,
   HOLANDSKÉ KRÁĽOVSTVO,
   RAKÚSKA REPUBLIKA,
   POĽSKÁ REPUBLIKA,
   PORTUGALSKÁ REPUBLIKA,
   SLOVINSKÁ REPUBLIKA,
   SLOVENSKÁ REPUBLIKA,
   FÍNSKA REPUBLIKA,
   ŠVÉDSKE KRÁĽOVSTVO,
   SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA,
   ďalej len „členské štáty“, zastúpené Radou Európskej únie, a
   EURÓPSKE SPOLOČENSTVO A EURÓPSKE SPOLOČENSTVO PRE ATÓMOVÚ ENERGIU,
   ďalej len „spoločenstvá“, zastúpené Radou Európskej únie a Európskou komisiou,
   na jednej strane a
   KAZAŠSKÁ REPUBLIKA
   na druhej strane,
   SO ZRETEĽOM NA pristúpenie Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska k Európskej únii 1. mája 2004,
   SA DOHODLI TAKTO:
   Článok 1
   Česká republika, Estónsko, Cyprus, Lotyšsko, Litva, Maďarsko, Malta, Poľsko, Slovinsko a Slovensko sú zmluvnými stranami Dohody o partnerstve a spolupráci, ktorou sa zakladá partnerstvo medzi Európskymi spoločenstvami a ich členskými štátmi na jednej strane a Kazašskou republikou na druhej strane, podpísanej 23. januára 1995 v Bruseli (ďalej len „dohoda“), a rovnakým spôsobom ako ostatné členské štáty Spoločenstva prijímajú a berú na vedomie znenie dohody a dokumentov, ktoré sú k nej pripojené.
   Článok 2
   S cieľom zohľadniť najnovší inštitucionálny vývoj v rámci Európskej únie zúčastnené strany súhlasia, aby sa v dôsledku uplynutia platnosti Zmluvy o založení Európskeho spoločenstva uhlia a ocele existujúce ustanovenia v dohode odkazujúce na Európske spoločenstvo uhlia a ocele považovali za ustanovenia odkazujúce na Európske spoločenstvo, ktoré prevzalo všetky práva a záväzky vyplývajúce zo zmlúv uzatvorených Európskym spoločenstvom uhlia a ocele.
   Článok 3
   Tento protokol je neoddeliteľnou súčasťou dohody.
   Článok 4
   1.   Tento protokol je schválený spoločenstvami, Radou Európskej únie v mene členských štátov a Kazašskou republikou v súlade s ich vlastnými postupmi.
   2.   Zúčastnené strany sa navzájom informujú o ukončení príslušných postupov uvedených v predchádzajúcom odseku. Schvaľovacie listiny sa uložia na Generálnom sekretariáte Rady Európskej únie.
   Článok 5
   1.   Tento protokol nadobudne platnosť v rovnaký deň ako Zmluva o pristúpení z roku 2003 za predpokladu, že všetky listiny o schválení tohto protokolu budú uložené pred týmto dňom.
   2.   Ak nebudú všetky schvaľovacie listiny k tomuto protokolu uložené pred týmto dňom, nadobudne tento protokol platnosť k prvému dňu prvého mesiaca nasledujúceho po dni uloženia poslednej schvaľovacej listiny.
   3.   Ak nebudú všetky schvaľovacie listiny tohto protokolu uložené pred 1. májom 2004, bude sa tento protokol predbežne uplatňovať s účinnosťou od 1. mája 2004.
   Článok 6
   Znenia dohody, záverečného aktu a všetkých pripojených dokumentov sú vypracované v českom, estónskom, litovskom, lotyšskom, maďarskom, maltskom, poľskom, slovenskom a slovinskom jazyku.
   Znenia v jednotlivých jazykoch sú pripojené (1) k tomuto protokolu a sú rovnako autentické ako znenia v iných jazykoch, v ktorých je vypracovaná dohoda, záverečný akt a pripojené dokumenty.
   Článok 7
   Tento protokol je vypracovaný v dvoch vyhotoveniach v anglickom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, slovenskom, slovinskom, španielskom, švédskom, talianskom a kazašskom jazyku, pričom všetky znenia sú rovnako autentické.

      Hecho en Bruselas, el treinta de abril de dos mil cuatro.
      V Bruselu dne třicátého dubna dva tisíce čtyři.
      Udfærdiget i Bruxelles den tredivte april to tusind og fire.
      Geschehen zu Brüssel am dreißigsten April zweitausendundvier.
      Kahe tuhande neljanda aasta kolmekümnendal aprillil Brüsselis.
      Έγινε στις Βρυξέλλες, στις τριάντα Απριλίου δύο χιλιάδες τέσσερα.
      Done at Brussels on the thirtieth day of April in the year two thousand and four.
      Fait à Bruxelles, le trente avril deux mille quatre.
      Fatto a Bruxelles, addì trenta aprile duemilaquattro.
      Briselē, divi tūkstoši ceturtā gada trīsdesmitajā aprīlī.
      Priimta du tūkstančiai ketvirtų metų balandžio trisdešimtą dieną Briuselyje.
      Kelt Brüsszelben, a kétezer-negyedik év április havának tizenharmadik napján.
      Magħmul fi Brussel fit-tletin jum ta' April tas-sena elfejn u erbgħa.
      Gedaan te Brussel, de dertigste april tweeduizendvier.
      Sporządzono w Brukseli, dnia trzynastego kwietnia roku dwa tysiące czwartego.
      Feito em Bruxelas, em trinta de Abril de dois mil e quatro.
      V Bruseli dňa tridsiateho apríla dvetisícštyri.
      V Bruslju, dne tridesetega aprila leta dva tisoč štiri.
      Tehty Brysselissä kolmantenakymmenentenä päivänä huhtikuuta vuonna kaksituhattaneljä.
      Som skedde i Bryssel den trettionde april tjugohundrafyra.

         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu Państw Członkowskich
         Pelos Estados-Membros
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         Por las Comunidades Europeas
         Za Evropská společenství
         For De Europæiske Fællesskaber
         Für die Europäischen Gemeinschaften
         Euroopa ühenduste nimel
         Για τις Ευρωπαϊκές Κοινότητες
         For the European Communities
         Pour les Communautés européennes
         Per le Comunità europee
         Eiropas Kopienu vārdā
         Europos Bendrijų vardu
         Az Európai Közösségek részéről
         Għall-Komunitajiet Ewropej
         Voor de Europese Gemeenschappen
         W imieniu Wspólnot Europejskich
         Pelas Comunidades Europeias
         Za Európske spoločenstvá
         Za Evropski skupnosti
         Euroopan yhteisöjen puolesta
         På Europeiska gemenskapernas vägnar

         Por la República de Kazajstán
         Za Kazašskou republiku
         For Republikken Kasakhstan
         Für die Republik Kasachstan
         Kasahstani Vabariigi nimel
         Για τη Δημοκρατία τον Καζακστάν
         For the Republic of Kazakhstan
         Pour la République du Kazakhstan
         Per la Repubblica del Kazakstan
         Kazahstānas Republikas vārdā
         Kazachstano Respublikos vardu
         Kazahsztán részéről
         Għar-Repubblika tal-Kazakistan
         Voor de Republiek Kazachstan
         W imieniu Republiki Kazachstanu
         Pela República do Cazaquistão
         Za Kazašskú republiku
         Za Republiko Kazahstan
         Kazakstanin tasavallan puolesta
         På Republiken Kazakstans vägnar

      (1)  Česká, estónska, litovská, lotyšská, maďarská, maltská, poľská, slovenská a slovinská verzia dohody sa uverejní v osobitnom vydaní úradného vestníka neskôr.


title: 2011/774/EÚ: Rozhodnutie Európskeho parlamentu a Rady zo 16. novembra 2011 o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2010/021 IE/Construction 71, Írsko)

text:
               30.11.2011

               SK

               Úradný vestník Európskej únie

               L 317/32

         ROZHODNUTIE EURÓPSKEHO PARLAMENTU A RADY
   zo 16. novembra 2011
   o mobilizácii Európskeho fondu na prispôsobenie sa globalizácii podľa bodu 28 Medziinštitucionálnej dohody zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (žiadosť EGF/2010/021 IE/Construction 71, Írsko)
   (2011/774/EÚ)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na Medziinštitucionálnu dohodu zo 17. mája 2006 medzi Európskym parlamentom, Radou a Komisiou o rozpočtovej disciplíne a riadnom finančnom hospodárení (1), a najmä na jej bod 28,
   so zreteľom na nariadenie Európskeho parlamentu a Rady (ES) č. 1927/2006 z 20. decembra 2006, ktorým sa zriaďuje Európsky fond na prispôsobenie sa globalizácii (2), a najmä na jeho článok 12 ods. 3,
   so zreteľom na návrh Európskej komisie,
   keďže:

               (1)

               Európsky fond na prispôsobenie sa globalizácii (EGF) bol zriadený s cieľom poskytovať dodatočnú podporu pracovníkom prepusteným v dôsledku veľkých štrukturálnych zmien v usporiadaní svetového obchodu spôsobených globalizáciou a pomôcť im pri opätovnom začleňovaní do trhu práce.

               (2)

               Rozsah pôsobnosti EGF bol rozšírený v prípade žiadostí podaných od 1. mája 2009 s cieľom zahrnúť podporu pre pracovníkov prepustených v priamom dôsledku globálnej finančnej a hospodárskej krízy.

               (3)

               Medziinštitucionálna dohoda zo 17. mája 2006 umožňuje mobilizáciu EGF v rámci ročného stropu vo výške 500 miliónov EUR.

               (4)

               Írsko podalo 9. júna 2010 žiadosť o mobilizáciu EGF v súvislosti s prepúšťaním v 230 podnikoch, ktoré podľa klasifikácie NACE Revision 2 pôsobia v rámci divízie 71 (Architektonické a inžinierske činnosti; technické testovanie a analýzy) v regiónoch na úrovni NUTS II Border, Midlands and Western (IE01) a Southern and Eastern (IE02), a do 17. júna 2011 ju doplnilo o dodatočné informácie. Táto žiadosť spĺňa požiadavky na stanovenie finančných príspevkov podľa článku 10 nariadenia (ES) č. 1927/2006. Komisia preto navrhuje uvoľniť prostriedky vo výške 1 387 819 EUR.

               (5)

               EGF by sa preto mal mobilizovať s cieľom poskytnúť finančný príspevok v súvislosti so žiadosťou Írska,

         PRIJALI TOTO ROZHODNUTIE:
   Článok 1
   V rámci všeobecného rozpočtu Európskej únie na rozpočtový rok 2011 sa mobilizuje Európsky fond na prispôsobenie sa globalizácii s cieľom poskytnúť sumu 1 387 819 EUR vo forme viazaných a platobných rozpočtových prostriedkov.
   Článok 2
   Toto rozhodnutie sa uverejní v Úradnom vestníku Európskej únie.

      V Štrasburgu 16. novembra 2011

            Za Európsky parlament

            predseda

         J. BUZEK

            Za Radu

            predseda

         W. SZCZUKA

      (1)  Ú. v. EÚ C 139, 14.6.2006, s. 1.

      (2)  Ú. v. EÚ L 406, 30.12.2006, s. 1.